**Meghívó a 12. Piarista Szalon rendezvényére**

**„Szép új világ” a gyógyításban? – Mesterséges intelligencia és robotok az egészségügyben**

**Időpont: 2020. március 19., 18.45 óra**

**Új helyszínen: Három Holló Kávéház (Piarista köz 1. – bejárat a Szabadsajtó út felől)**

**Elmúlt rendezvényeink** beharangozójában többször használtuk a rendhagyó, szokatlan megjelöléseket. Barangoltunk diákmúltunk emlékei között – így születtek a nosztalgiaóráink; kutattuk egy dokumentumfilm-sorozat segítségével, hogy közelmúltunk kiemelkedő jelentőségű korszaka, a rendszerváltozás meghatározó szereplőjének, Antall József miniszterelnök úrnak életútjában a családi és iskolai háttér, a történelmi körülmények, a kor- és munkatársak tevékenysége milyen kölcsönhatásban determinálták a történelmi szerepvállalás és mozgástér dimenzióit. Foglalkoztunk a jelen aktuális kérdései közül a keresztény értelmiségiek társadalmi kötelezettségéből fakadó szerepvállalásával, egy alkalommal pedig megkíséreltük felállítani magyarságtudatunk diagnózisát a 21. század elejei kihívások – esélyek, fenyegetések és remények – fényében, s a hűség, elkötelezettség, megmaradás jegyében.

**Most következő találkozónkon** kilépünk a jövőbe, amely már a jelenben elkezdődött. Erre a korszakra az egyre növekvő technológiai meghatározottság és beágyazottság jellemző. Az okostelefonok után lassan átveszik felettünk az uralmat a mesterséges intelligencia vezérelte gépek: az okosgyárak, okostermékek, az okos városok mellett **megjelenik az okos egészségügy, teljes infrastruktúrájával**: a diagnosztikát, a gyógyítást és gyógyászatot, a betegellátásban résztvevő nővéreket és ápolókat elfedhetik előlünk a gépek, robotok. Sokunk első reakciójaként természetes a félelem: valóban pontosabb, megbízhatóbb lesz-e a gyógyítás, s mi lesz a gyógyítás művészetével, amelynek alappillérei az orvosi tapasztalat, az intuíció, a szenvedő beteggel való empátia. S hogyan alakulnak át az olyan lényeges emberi kapcsolatok a beteg – orvos – kiszolgáló/segítő személyzet között?

Valóban megalapozott a félelmünk? Milyen büszkeségre okot adó eredményeket tudunk már most felmutatni? Ezeket, a hozzájuk magukat önként adó etikai, jogi kérdésekkel együtt szeretnénk megvitatni meghívott vendégeinkkel:

* **Dr. Erőss Loránd**dal, az Országos Klinikai Idegtudományi Intézet Funkcionális Idegsebészeti Osztályának osztályvezető főorvosával, akinek nevéhez a 2018-ban végzett, kiemelkedő jelentőségű első magyarországi, robottal végrehajtott agyműtét fűződik;
* **Dr. Oberfrank Ferenc**cel, a Kísérleti Orvostudományi Kutatóintézet ügyvezető igazgatójával, a már második ciklusában tartó, kiemelten támogatott Nemzeti Agykutatási Program (NAP) egyik fő szervezőjével, Diákszövetségünk 8 éven át volt elnökével; valamint
* a moderátorként felkért **Dr. Monostori László** akadémikus professzorral, a Számítástechnikai és Automatizálási Kutatóintézet (SZTAKI) igazgatójával, a modern termelésinformatika és termelésirányítás területén kulcsszerepet játszó ún. kiber-fizikai rendszerek kutatásának, fejlesztésének, alkalmazásának kiemelkedő nemzetközi elismertséggel rendelkező magyarországi úttörőjével, akinek intézetében igazi interdiszciplináris tevékenységként jelentős biológiai és orvosbiológiai kutatások is folynak.

Az estet szerény agapé zárja.

Név szerinti **regisztrációt kérünk és várunk** a szokásos piaristaszalon@mpdsz.piarista.hu email-címen, illetve Várgedő Tamásnál a 70 391 4359 telefonszámon. Jelentkezéseket csak a helyiség befogadóképességének határáig tudunk elfogadni. Ezért kérjük, hogy csak azok jelentkezzenek, akik valóban el is jönnek, illetve az esetlegesen közbejövő akadályoztatást jelezni szíveskedjenek.

Szeretettel hívjuk és várjuk Szalonunkra: a Piarista Szalon szervező Kollégiuma